मध्य प्रदेश डिस्ट्रिक्ट न्यूज़ पोर्टल : रायसेन : 09-अप्रैल-2020 : कोरोना वारियर्स के लिए गाइड लाइन जारी : कोरोना संकटकालीन समय में जहां जिला प्रशासन सभी नागरिकों को कोरोना संक्रमण से बचाव के उपाय एवं सोशल डिस्टेंसिंग के नियमों का
कोरोना वारियर्स के लिए गाइड लाइन जारी
अत्यावश्यक सेवाओ में लगे व्यक्तियों से पालन करने की अपील
कोरोना संकटकालीन समय में जहां जिला प्रशासन सभी नागरिकों को कोरोना संक्रमण से बचाव के उपाय एवं सोशल डिस्टेंसिंग के नियमों का पालन करने की समझाइश दे रहे हैं, वही जिला प्रशासन में आपातकाल के दौरान अत्यावश्यक सेवाओ में लगे सभी शासकीय और सार्वजनिक उपक्रमों के विभिन्न अधिकारी, कर्मचारी और मीडिया के मित्रों को इस संक्रमण से बचाने के लिए और सोशल डिस्टेंसिंग बनाए रखने के लिए कलेक्टर श्री उमाशंकर भार्गव ने दिशा-निर्देश जारी कर गाइड लाइन का पालन करने की अपील की है।
जारी गाइड लाइन के तहत कार्यालय में कार्य करने के दौरान सभी को अपना स्वयं का सैनिटाइजर और हाथ धोने का साबुन का उपयोग करने, किसी से भी हाथ नहीं मिलाने, अपनी आंख नाक और मुंह को ना छुने के लिए कहा है। इसी प्रकार स्वयं स्वच्छता बनाए रखने और व्यक्तियों से वार्तालाप करते समय 1 मीटर से अधिक की सुरक्षित दूरी बनाए रखने, छींकते और खांसते समय अपनी नाक और मुंह को किसी टिशु या अपनी कोहनी से ढकने, ाीड़भाड़ वाले स्थान में मेल मिलाप से बचने के लिए कहा है।
ऑफिस से वापिस घर जाते वक़्त बरतें सावधानी
ऑफिस से निकलते ही घर पर फोन लगाकर सूचित कर दें। इससे घर में रहने वाला सदस्य आपके लिए घर का मुख्य द्वार खुला रखेगा ताकि आपको घर की घंटी या दरवाजे के हैंडल ना छूना पड़े और घर के मुख्य द्वार पर ही ब्लीचिंग पाउडर या नहाने का वाशिंग पाउडर मिली हुई पानी से भरी हुई एक बाल्टी रख देगा। अपने साथ रखी हुई चीजों वाहन की चाबी , पेन, सैनिटाइजर, बॉटल और फोन आदि को घर के बाहर ही एक बॉक्स में रख दें। इसके बाद अपने हाथों को बाल्टी के पानी से धोएं और कुछ देर उसी पानी में खड़े रहे। इसी दौरान सैनिटाइजर और टिशू पेपर से जो चीजें आपने बॉक्स में रखी थी उनको पोछ लें। अपने हाथों को फिर से साबुन के पानी से धोएं। अब बिना किसी चीज को छुए घर में प्रवेश करें।
इसी प्रकार बाथरूम का दरवाजा किसी के द्वारा खुला छुड़वा दे और डिटर्जेंट मिला हुआ एक बाल्टी पानी रखवा दें। अपने सारे कपड़े अंतर्वस्त्रों के साथ उतारे और डिटर्जेंट मिली हुई बाल्टी के पानी में भिगो दें। इसके बाद शैंपू से सर धोए और साबुन लगाकर नहाए। उच्च तापमान की सेटिंग लगाकर वॉशिंग मशीन में अपने कपड़ों को धोएं और उन कपड़ों को धूप में सुखाएं। इन दिशा निर्देश का पालन करके सभी अधिकारी कर्मचारी, पुलिस, नगरीय निकाय और मीडिया साथी अपने आपको और अपने परिवार को कार्यालय में काम करने के दौरान और कार्यालय से घर जाने के दौरान इस महामारी से बचाए रख सकते है। यह दिशा निर्देश सिर्फ कार्यालय में कार्यरत कर्मचारियों के लिए ही नहीं बल्कि आवश्यक कार्यों से घर से बाहर जाने वाले व्यक्तियों के लिए भी लाभकारी है।